וידאר קיארטאנסון

וידאר ארן קיארטאנסון (באיסלנדית: Viðar Örn Kjartansson, נהגה: ויד'אר ארן יארטאנסון; נולד ב-11 במרץ 1990) הוא כדורגלן איסלנדי המשחק בעמדת החלוץ בצסקא 1948 סופיה ובנבחרת איסלנד.

קריירה 
קיארטאנסון החל את דרכו במועדון האיסלנדי סלפוס ב-2006, בגיל 16. קיארטאנסון הצטרף למועדון האיסלנדי איי. בי. וי. מהליגה הבכירה, ולאחר תקופה של שנה וחצי במועדון חזר לסלפוס. לאחר שלוש עונות בסלפוס, עבר קיארטאנסון ב-2013 לפישקיר. לאחר עונה טובה הצטרף בדצמבר 2013 לוולרנגה מליגת העל הנורווגית. את שער הבכורה שלו בוולרנגה כבש בניצחון 3–1 על בודה/גלימט. בוואלרנגה רשם קיארטאנסון שיא אישי של 25 שערים בליגה ו-29 שערים בכל המסגרות, והוכתר בסוף העונה למלך השערים של ליגת העל הנורווגית.

ב-22 בינואר 2015 עבר קיארטאנסון לג'יאנגסו סונינג מליגת העל הסינית, אשר שילמה עבורו 3.5 מיליון יורו. ב-7 במרץ 2015 ערך את הופעת הבכורה וכבש את שערו הראשון בקבוצה בהפסד 1–2 לשנחאי דונגיה. קיארטאנסון לקח חלק חשוב בזכייה ההיסטורית הראשונה של הקבוצה בגביע הסיני, אחרי שכבש במסגרת זו ארבעה שערים. ב-27 בינואר 2016 חתם במאלמה מליגת העל השוודית. במהלך העונה כבש 14 שערים ב-20 משחקי ליגה, ושלושה שערים בשישה משחקי גביע.

ב-30 באוגוסט 2016 חתם במכבי תל אביב לארבע שנים עבור 3.5 מיליון אירו, והפך לרכש היקר בתולדות הכדורגל הישראלי. ב-15 בספטמבר כבש את שער הבכורה שלו בהפסד 3–4 לזניט סנקט פטרבורג בליגה האירופית. ב-21 בספטמבר כבש את שער הבכורה שלו בליגת העל, בניצחון 3–0 נגד בני סכנין. במחזור ה-23 של הליגה כבש שלושער בניצחון 3–0 על עירוני קריית שמונה, ובסך הכל כבש 19 שערים בעונת 2016/2017, וזכה בתואר מלך השערים של ליגת העל. בעונת 2017/2018 כבש 13 שערי ליגה, והבקיע את שער הניצחון בגמר גביע הטוטו מול הפועל באר שבע.

קיארטנסון שותף במשחקי ההכנה לליגה האירופית, אך בסוף חודש אוגוסט נמכר לקבוצת רוסטוב מליגת העל הרוסית, ששילמה עבורו 2.5 מיליון אירו. הוא כבש צמד שערים בניצחון 4–0 על סירזאן 2003 במסגרת הגביע הרוסי, אך בליגה התקשה למצוא מקום בהרכב ושותף רק בשמונה משחקים.

ב-18 במרץ 2019 הושאל להמארבי השוודית לתקופה של חמישה חודשים בהם הבקיע חמישה שערים ב-12 הופעות.

ב-20 ביולי 2019 הושאל לשנה לרובין קאזאן מליגת העל הרוסית והבקיע את שער הבכורה במשחק המחזור השלישי נגד אחמט גרוזני, בניצחון 1:0 ב-29 ביולי 2019. ב-27 בינואר 2020 הושאל ליני מלטיאספור הטורקית עד לסוף העונה. ב-18 באוגוסט 2020 הפך לשחקן חופשי, לאחר שחוזהו ברוסטוב הסתיים ומלטאיספור החליטה שלא לרכוש אותו בשל קשיים כלכליים.

ב-28 באוגוסט 2020 חזר קיארטנסון לוולרנגה הנורווגית.

ב-1 באוגוסט 2022 חתם קיארטנסון לשנתיים באטרומיטוס היוונית.

ב-1 ביולי 2023 חתם בצסקא 1948 הבולגרית.

תארים
 ג'יאנגסו סונינג
הגביע הסיני (1): 2015

 מכבי תל אביב
גביע הטוטו (1): 2017/2018

תארים אישיים
מלך השערים בליגת העל האיסלנדית (1): 2013
מלך השערים בליגת העל הנורווגית (1): 2014
מלך השערים בליגת העל הישראלית (1): 2016/2017

קישורים חיצוניים 

 פרופיל באתר ליגת העל הרוסית בכדורגל

הערות שוליים

כדורגלנים איסלנדים
חלוצי כדורגל איסלנדים
כדורגלני איי. בי. וי.
כדורגלני פישקיר
כדורגלני וולרנגה
כדורגלני ג'יאנגסו
כדורגלני מאלמה
כדורגלני מכבי תל אביב
כדורגלני רוסטוב
כדורגלני המארבי
כדורגלני רובין קאזאן
כדורגלני ייני מלטיאספור
כדורגלני אטרומיטוס
כדורגלני נבחרת איסלנד
כדורגלנים זרים בישראל
איסלנדים שנולדו ב-1990